สั่งเอกชนส่งข้อมูลออนไลน์
เริ่มนำร่องอัคคีภัยรถยนต์ปีหน้าเปิดทางให้ประชาชนตรวจสอบ
19 ส.ค. 2554

เริ่มนำร่องอัคคีภัยรถยนต์ปีหน้าเปิดทางให้ประชาชนตรวจสอบ 
คปภ. รื้อวิธีส่งข้อมูลบริษัทประกันวินาศภัยใหม่ผ่านออนไลน์รายเดือน เริ่ม ก.ค.ปีหน้า เลิกระบบเอกสาร 
นางจันทรา บูรณฤกษ์ เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ผ่านร่างประกาศเรื่องให้บริษัทประกันวินาศภัยส่งข้อมูลการประกันวินาศภัย พ.ศ. 2554 โดยระบบอิเล็กทรอนิกส์ เพื่อให้ คปภ.มีฐานข้อมูลการประกันวินาศภัยที่มีความครบถ้วนสมบูรณ์แบบเป็นมาตรฐาน สามารถเชื่อมโยงข้อมูลกับระบบงานอื่นๆ ในองค์กรและภาคธุรกิจอย่างมีประสิทธิภาพ และเพียงพอต่อการจัดทำสถิติเพื่อกำกับดูแลธุรกิจประกันวินาศภัยในด้านต่างๆ ที่เกี่ยวข้อง อีกทั้งยังเป็นฐานข้อมูลรองรับการตรวจสอบจากองค์กรหน่วยงานต่างๆ และประชาชนทั่วไป 
สำหรับข้อมูลที่ให้จัดส่ง ประกอบด้วย ข้อมูลการประกันอัคคีภัยและการประกันภัยความเสี่ยงภัยทรัพย์สิน เช่น สาเหตุของความเสียหายแต่ละเหตุการณ์ และข้อมูลการประกันภัยรถยนต์ ให้ส่งทุกรอบเดือนภายในสิ้นเดือนถัดไป ตั้งแต่รอบเดือน ก.ค. 2555 ข้อมูลการประกันภัยทางทะเลและขนส่ง ประกันภัยเบ็ดเตล็ด ให้ส่งทุกรอบเดือนภายในสิ้นเดือนถัดไป ตั้งแต่รอบเดือน พ.ย. 2556 หากไม่สามารถส่งข้อมูลได้ตามกำหนด สามารถขอเลื่อนการส่งข้อมูลได้ แต่ต้องยื่นรายงานในรูปกระดาษมาด้วย
ยกตัวอย่างข้อมูลด้านการประกันภัยรถยนต์ภาคบังคับ จะต้องมีรายการกรมธรรม์ รายการสลักหลัง รายการจ่ายสินไหมทดแทน รายการรับคืนสินไหมทดแทน รายการสินไหมทดแทนรับคืนจากการประกันภัยต่อ ด้านข้อมูลประกันภัยรถยนต์ภาคบังคับ จะต้องส่งข้อมูลประเภทรถ รหัสจังหวัด
ทั้งนี้ ในร่างประกาศดังกล่าวให้ยกเลิกคำสั่งที่ออกมาก่อนหน้านี้ ตั้งแต่ปี 2543-2550 ว่าด้วยการส่งรายงานประกันภัยทั้ง 4 ประเภทข้างต้นซึ่งมีการจัดส่งแบบกระดาษ
นอกจากนี้ นางจันทรา ยังได้ทำหนังสือเวียนถึงสมาคมประกันชีวิตไทยและบริษัทประกันชีวิต ได้ให้บริษัทประกันชีวิตส่งรายงานข้อมูลรายกรมธรรม์ สำหรับกรมธรรม์ประกันอุบัติเหตุส่วนบุคคล และกรมธรรม์ประกันชีวิตกลุ่มที่ยังมีผลบังคับเพิ่มเติม จากเดิมที่จัดส่งเฉพาะกรมธรรม์ประกันชีวิต เพื่อให้ฐานข้อมูลครบถ้วน ทันสมัย และเป็นประโยชน์ต่อการสืบค้น โดยให้ส่งเป็นรายเดือนมาที่ คปภ.ภายใน 45 วัน 
ทั้งนี้ ให้เริ่มดำเนินการส่งข้อมูลของเดือน มิ.ย.เข้าระบบทดสอบในช่วงวันที่ 1-31 ส.ค. 2554 และส่งข้อมูลเดือน ก.ค. เข้าระบบงานจริงในวันที่ 15 ก.ย. 2554